text: Ellen har brug for en ven til at give et lille skub
  17 juli 2017 kl. 16.59
  Mange ældre bliver mindre og mindre selvhjulpne. De mangler en aktivitetsven, som kan give dem ”et lille skub” til at komme ud.
  Ellen Rye Eltved er 83 år. Hun har været nervøs for selv at bevæge sig udenfor efter et fald i den forgangne vinter. Sammen med 50-70 andre ældre står hun på venteliste til en aktivitetsven.
  - Det behøver jo ikke være lang tid. En times tid vil være godt for både vennen og den ældre. At man kommer ud og snakker med nogen, siger hun til TV SYD.
  Det kniber med at få frivillige til at gå tur med de ældre. Så ventelisten til en aktivitetsven vokser.
  - Jeg har ikke for gode kræfter i  benene. Hvis jeg går ud, så skal jeg altid have telefonen med. Eller jeg kan blive nervøs, hvis der kommer en hund.
  Vil du komme mere ud, hvis der kom én og gik med dig?
  - Ja, det vil je helt sikkert, siger Ellen Rye Eltved.  
  Kolding Kommune registrerer, at flere sidder alene hjemme og bliver mindre og mindre selvhjulpne. Det skal der gøres noget ved.
  